***Csongrád Város Jegyzőjétől***  **M**

**Száma**: Önk/176-1/2022

**Témafelelős:** dr. Barcsi Judit

**ELŐTERJESZTÉS**

**Csongrád Városi Önkormányzat Képviselő-testületének**

**2022. november 24-ei ülésére**

**Tárgy:** Elvi döntés zöldterületi parkolás kérdésében

**Tisztelt Képviselő-testület!**

# A Városgazdasági, Ügyrendi- és Összeférhetetlenségi Bizottság elnökének jelzései nyomán az alábbiakban részletezettek szerint kérem a T. Képviselő-testületet, hogy hozzon elvi döntést a városban a zöldterületen történő parkolás kérdéséről.

Hatályos rendeletünk, a zöldterületek és a fás szárú növények védelmének helyi szabályairól szóló 56/2016.(XII.23.) önkormányzati rendelet alkalmazásában **zöldterületnek minősül** a helyi építési szabályzatban ekként meghatározott területeken túl, Csongrád város belterületén található növényzettel fedett közterület. Zöldterületnek tekintendő az a terület is, amelyen a fásítás vagy a parkosítás munkáit már megkezdték. A rendelet hatálya alá tartozó zöldterületet csak különösen indokolt esetben lehet csökkenteni vagy megszüntetni. Zöldterületet parkolásra használni tilos.

A fentiek alapján a T. Képviselő-testület **a parkolástól védett zöldterület fogalmát a térségben egyedülálló módon terjesztette ki valamennyi növényzettel fedett közterületre, így az ingatlanok előtti zöldfelületre is.** A szabályszegővel szemben 200.000,- Ft, jogi személlyel szemben 2.000.000,- Ft-ig terjedő közigazgatási bírság szabható ki.

A hatályos rendelet a fentiektől eltérően tartalmazza az alábbi kitételt:

***„(1a) Mentesül a***[***8. § (1) bekezdés a) pont***](https://or.njt.hu/eli/v01/726896/r/2016/56#SZ8@BE1@POA)***jában foglalt jogkövetkezmény alól az a magánszemély,***

***a) aki a saját tulajdonában vagy jogszerű használatában lévő ingatlana előtt parkolt, vagy***

***b) aki számára a parkolást az ingatlan tulajdonosa vagy jogszerű használója engedélyezte,***

*feltéve, ha a hatósági ellenőrzés lezárásig a zöldterület helyreállítja, valamint a zöldterület gondozásával és ápolásával kapcsolatos, a közterületek és ingatlanok tisztántartásáról szóló*[*32/2016. (VI. 24.) önkormányzati rendelet 6. § (1) bekezdés a) pont*](https://or.njt.hu/onkormanyzati-rendelet/2016-32-SP-1867#SZ6@BE1@POA)*jában foglalt feladatait elvégzi.”*

Az ettől eltérő jogalkalmazás a helyi rendeletbe ütközik, így azt a Közterület-felügyelet eseti jelleggel sem tudja végrehajtani.

**Csongrádon hozzávetőleg 9300 gépjármű üzemel, melynek túlnyomó többsége személygépkocsi. Mindez azt jelenti, hogy családonként, így ingatlanonként 2 autó is használatban lehet.
A parkolás az ingatlanokon belül nem minden esetben megoldott. A családi házas lakóövezetek többségében a közterületen történő fűnyírás, hulladék- és gyommentesítés, a hó eltakarítása, a burkolt területek síkosság mentesítése az ingatlan használójának kötelezettsége. A szabályozást a lakosság közterület-használattal kapcsolatos kötelezettségeinek és jogainak egyensúlya mentén javaslom átgondolni.**

Kérem a T. Képviselő-testületet, hogy a fentiek figyelembe vételével hozzon elvi döntést arról, hogy kíván-e ettől eltérő szabályozást bevezetni. **A rendelet szigorítása esetén a módosításokat a lakosság teljeskörű tájékoztatása mellett, felkészülési idő biztosításával, késleltetett hatálybalépéssel tartom célszerűnek bevezetni.**

Kérem a Tisztelt Képviselő-testületet az előterjesztés megvitatására és a határozati javaslat elfogadására!

**Határozati javaslat**

Csongrád Városi Önkormányzat Képviselő-testülete *„Elvi döntés zöldterületi parkolás kérdésében”* című előterjesztést megtárgyalta, és az alábbi döntést hozta:

**”A” változat:**

A Képviselő-testület a zöldterületen történő parkolás kérdésében a jelenlegi szabályozást fenntartja.

**”B” változat:**

A Képviselő-testület utasítja a Jegyzőt, hogy a körzetek önkormányzati képviselőivel egyeztetve határozzon meg kiemelten védett utcákat és ahhoz kapcsolódó zöldterületeket, ahol a zöldterületi parkolásra vonatkozó mentesség nem alkalmazható, és a rendelet módosítását terjessze be a soron következő testületi ülésre.

**”C” változat:**

A Képviselő-testület utasítja a Jegyzőt, hogy a zöldterületi parkolásra vonatkozó mentesség hatályon kívül helyezésére vonatkozó módosítási javaslatot a soron következő testületi ülésre terjessze elő.

Határidő: azonnal

Felelős: Dr. Juhász László jegyző

Csongrád, 2022. november 16.

Erről jegyzőkönyvi kivonaton értesítést kap:

1. Csongrád Város Jegyzője
2. A Képviselő-testület tagjai
3. Irattár

Dr. Juhász László

 jegyző